**SELETUSKIRI**

**Jõelähtme Vallavolikogu 13.01.2022 määruse nr 8 „Sotsiaalhoolekandelise abi andmise kord Jõelähtme vallas“ muutmine juurde**

1. **Sissejuhatus ja eelnõu eesmärk**

Käesoleva eelnõu ja seletuskirja koostas sotsiaalnõunik Kristiina Välba (telefon 605 4860,

e-mail kristiina.valba@joelahtme.ee).

Sotsiaalhoolekande seaduse alusel on kohalikel omavalitsustel kohustus korraldada 13 sotsiaalteenust, nendest üks on väljaspool kodu osutatav üldhooldusteenus ehk hooldekodu teenus. 1.07.2023 jõustub hooldereform, mis muudab kogu teenuse rahastamise aluseid, kuna kohalikud omavalitsused hakkavad rahastama kõiki juba hoolekandeteenusel olijaid ning teenusele minevaid inimesi, hoolimata nende enda varalisest olukorrast. Sellega seoses on vaja olemasolevas korras muudatusi teha.

 **II Korras tehtavatest muudatustest**

Käesoleva muudatusega lisatakse määruse paragrahvi 6 lõiked 1¹ ja 1². Lõikes 1¹ on kirjeldatud kuidas jaguneb teenuskoha maksmine teenuse saaja ning vallavalitsuse vahel. Hooldekodu kohatasu jagatakse edaspidi kaheks – isiku kanda jääb majutus ja toitlustus ning muud lisanduvad kulud (ravimid, mähkmed jms) ning vallavalitsus maksab hoolduskulude eest, mis sisaldavad endas hooldustöötaja ja abihooldustöötaja palgakulusid, nende tööriietust ja isikukaitsevahendeid, tervisekontrolli ja vaktsineerimisi, koolitusi ja supervisioone.

Lõige 1² sätestab, et kui isikul tekib veel lisakulutusi, siis maksab isik nende eest ise või oma lähedaste abiga.

Paragrahv 6 lõikes 2 muudetakse inimesele igakuiseks kasutamiseks kätte jääva sissetuleku protsenti 15lt 10le protsendile. Arvestades, et käesoleval aastal on keskmine pension tõusnud 700 euroni, siis peaks 10% pensionist olema piisav „taskuraha“.

**III Eelnõu mõju valla eelarvele**

Käesoleval aastal on valla eelarves hooldekodu kohtade osaliseks rahastamiseks ette nähtud 56 000 eurot, millest on 28.04.2023 seisuga kulunud 25 345 eurot. Hooldereformi läbiviimiseks ja rahastamiseks on riik käesoleval aastal eraldanud toetusfondi kaudu Jõelähtme vallale 145 306 eurot, mida võib lisaks hooldekodukohtade rahastamisele kasutada ka abitööjõu palkamiseks ning koduteenuse arendamiseks. Jõelähtme Vallavalitsus palkab tähtajalise lepinguga (leping lõppeb 31.12.2023) sotsiaaltööspetsilisti, kelle esmane ülesanne on enne 1.07.2023 hinnata ära kõigi käesoleval hetkel Jõelähtme valla registris olevate ning hooldekodudes elavate inimeste hooldusvajaduse suurus. Hetkel on kokku 18s hooldekodus, üle Eesti, 31 inimest, kelle eest vallavalitsus 13 inimest osaliselt kohatasu maksmisel juba toetab. Lisaks on teada, et inimesi on ootel, kes sooviksid alates juulist üldhooldusteenusele asuda.

Alates 2024.a. jaotatakse omavalitsustele rahalised vahendid tulubaasi kaudu. Selleks muudetakse laekuva tulumaksu arvestust selliselt, et omavalitsustele tulumaksu jaotamisel hakatakse arvesse võtma ka riikliku pensioni tulusid. Alates 2024. aastast laekub KOVidele riiklikult pensionitulult tulumaksu 1,88% (arvestamata tulumaksu mahaarvamisi). Arvestama peab, et tegemist on riigipoolse täiendava rahastamisega – omavalitsused peavad jätkama omapoolse panusega nagu varasemalt ning see panus ei tohiks väheneda, vaid peaks kasvama proportsionaalselt tulubaasi võimalustega.

Kristiina Välba

sotsiaalnõunik